Asiakirja Tsekin tasavallan, Viron tasavallan, Kyproksen tasavallan, Latvian tasavallan, Liettuan tasavallan, Unkarin tasavallan, Maltan tasavallan, Puolan tasavallan, Slovenian tasavallan ja Slovakian tasavallan liittymisehdoista ja niiden sopimusten mukautuksista, joihin Euroopan unioni perustuu - Pöytäkirja N:o 8 Puolan terästeollisuuden rakenneuudistuksesta



Virallinen lehti nro L 236 , 23/09/2003 s. 0948 - 0953



Pöytäkirja N:o 8 Puolan terästeollisuuden rakenneuudistuksesta 1. Sen estämättä, mitä EY:n perustamissopimuksen 87 ja 88 artiklassa määrätään, Puolan myöntämän Puolan terästeollisuuden tiettyjen osien rakenneuudistukseen tarkoitettua valtion tukea pidetään yhteismarkkinoille soveltuvana edellyttäen, että: - Euroopan yhteisöjen ja niiden jäsenvaltioiden sekä Puolan välisestä assosioinnista tehdyn Eurooppa-sopimuksen [1] Euroopan hiili- ja teräsyhteisön (EHTY) perustamissopimuksen soveltamisalaan kuuluvista tuotteista tehdyssä pöytäkirjassa N:o 2 olevan 8 artiklan 4 kohdassa vahvistettua määräaikaa on pidennetty liittymispäivään saakka, - rakenneuudistussuunnitelmassa vahvistettuja ehtoja, joiden perusteella edellä mainitun pöytäkirjan voimassaoloa pidennettiin, noudatetaan vuosien 2002-2006 ajan, - tässä pöytäkirjassa esitetyt edellytykset täyttyvät, ja - Puolan terästeollisuudelle ei makseta rakenneuudistusta varten valtion tukea liittymispäivän jälkeen. 2. Liitteessä 1 lueteltujen yhtiöiden yksittäisissä liiketoimintasuunnitelmissa ja tässä pöytäkirjassa esitettyjen edellytysten mukainen Puolan teräsalan rakenneuudistus saatetaan päätökseen viimeistään 31 päivänä joulukuuta 2006, jäljempänä "rakenneuudistuskauden loppu". 3. Ainoastaan liitteessä 1 luetelluille yhtiöille, jäljempänä "tukea saavat yhtiöt", voidaan myöntää valtion tukea Puolan teräsalan rakenneuudistusohjelman puitteissa. 4. Tukea saava yhtiö ei saa: a) siirtää edelleen sille myönnettyä valtion tukea, jos kyseinen yhtiö sulautetaan johonkin liitteeseen 1 sisältymättömään yhtiöön; b) ottaa haltuunsa sellaisten liitteeseen 1 sisältymättömien yhtiöiden varoja, jotka asetetaan konkurssiin 31 päivänä joulukuuta 2006 päättyvänä ajanjaksona. 5. Tukea saavien yhtiöiden mahdollinen myöhempi yksityistäminen toteutetaan avoimuuden vaatimusta noudattaen ja siinä noudatetaan tässä pöytäkirjassa määritettyjä elinkelpoisuutta, valtion tukea ja kapasiteetin vähentämistä koskevia edellytyksiä ja periaatteita. Minkään yhtiön tai yksityisten varojen myynnin yhteydessä ei voida myöntää lisää valtion tukia. 6. Tukea saaville yhtiöille myönnettävä rakennusuudistustuki määritetään hyväksytyssä Puolan terästeollisuuden rakenneuudistussuunnitelmassa ja yksittäisissä neuvoston hyväksymissä liiketoimintasuunnitelmissa määrättyjen perusteiden nojalla. Ajanjaksona 1997-2003 maksettava tuki ja sen kokonaismäärä saa kuitenkin olla enintään 3387070000 PLN. Tästä määrästä: - Polskie Huty Stalin (jäljempänä "PHS") osalta vuoden 1997 jälkeen jo myönnetty ja vuoden 2003 loppuun asti myönnettävä rakenneuudistustuki saa olla enintään 3140360000 PLN. PHS on jo saanut 62360000 PLN rakennusuudistustukea vuosina 1997-2001; se saa lisäksi enintään 3078000000 PLN rakenneuudistustukea vuosina 2002 ja 2003 riippuen hyväksytyssä rakenneuudistussuunnitelmassa vahvistetuista vaatimuksista (tuki maksetaan kokonaan vuonna 2002, jos Eurooppa-sopimuksen pöytäkirjan nro 2 mukaisesti myönnettyä määräaikaa jatketaan vuoden 2002 loppuun mennessä, tai muussa tapauksessa vuonna 2003), - Huta Andrzej S.A.:n, Huta Bankowa Sp. z o.o.:n, Huta Batory S.A.:n, Huta Buczek S.A.:n, Huta L.W. Sp. z o.o.:n, Huta Łabędy S.A.:n ja Huta Pokój S.A.:n (jäljempänä "muut tukea saavat yhtiöt") osalta vuoden 1997 jälkeen jo myönnetty ja vuoden 2003 loppuun asti myönnettävä teräsalan rakenneuudistustuki saa olla enintään 246710000 PLN. Nämä yritykset ovat jo saaneet 37160000 PLN rakennusuudistustukea vuosina 1997-2001; ne saavat lisäksi enintään 210210000 PLN rakenneuudistustukea vuosina 2002 ja 2003 riippuen hyväksytyssä rakenneuudistussuunnitelmassa vahvistetuista vaatimuksista (tästä määrästä 182170000 PLN maksetaan vuonna 2002 ja 27380000 PLN vuonna 2003, jos Eurooppa-sopimuksen pöytäkirjan nro 2 mukaisesti myönnettyä määräaikaa jatketaan vuoden 2002 loppuun mennessä, tai muussa tapauksessa 210210000 PLN maksetaan vuonna 2003). Puola ei saa myöntää muuta valtion tukea Puolan terästeollisuuden rakenneuudistukseen. 7. Puola vähentää valmiita tuotteita koskevaa nettokapasiteettia vähintään 1231000 tonnilla ajanjaksolla 1997-2006. Tähän kokonaismäärään sisältyy vähintään 715000 tonnin vuosittainen nettokapasiteetin vähennys kuumavalssattujen tuotteiden osalta ja enintään 716000 tonnin vähennys kylmävalssattujen tuotteiden osalta samoin kuin enintään 200000 tonnin vuosittainen lisäys muiden valmiiden tuotteiden osalta. Kapasiteetin vähentämisen ainoana mittausperusteena käytetään tuotantolaitosten pysyvää sulkemista hävittämällä ne fyysisesti niin, ettei niitä voida enää ottaa uudelleen käyttöön. Teräsyhtiön asettamista konkurssiin ei pidetä kapasiteetin vähentämisenä. Liitteessä 2 esitetyt nettokapasiteetin vähennykset ovat vähimmäismääriä, ja tosiasialliset saavutettavat nettokapasiteetin vähennykset ja aikataulu sitä varten vahvistetaan Eurooppa-sopimuksen mukaisten Puolan lopullisen rakenneuudistusohjelman ja yksittäisten liiketoimintasuunnitelmien pohjalta ottaen huomioon tavoite varmistaa edunsaajayhtiöiden elinkelpoisuus 31 päivään joulukuuta 2006 mennessä. 8. Tukea saavan PHS-yhtiön liiketoimintasuunnitelma pannaan täytäntöön. Erityisesti: a) rakenneuudistuspyrkimyksissä on keskityttävä seuraaviin seikkoihin: - PHS:n tuotantolaitokset organisoidaan uudelleen tuotepohjaisesti ja luodaan toimintaperusteinen horisontaalinen organisaatio (ostot, tuotanto, myynti), - PHS:ään perustetaan yhtenäinen johtorakenne, jonka avulla konsolidoinnista saadaan täysimääräinen synergiaetu, - PHS:n strategian painotusta kehitetään tuotantokeskeisestä markkinointikeskeiseksi, - PHS:n liikkeenjohtoa tehostetaan ja varmistetaan myös suoramyynnin valvonnan parantaminen, - PHS tarkistaa terveiden taloudellisten näkökohtien perusteella spin off -yhtiöiden strategian ja tarvittaessa liittää palveluja uudelleen emoyhtiöön, - PHS tarkistaa tuotevalikoimaansa vähentäen ylikapasiteettia pitkien puolivalmisteiden osalta ja yleensä siirtyy enemmän korkeamman lisä-arvon tuotemarkkinoille, - PHS tekee sijoituksia valmiiden tuotteiden laadun parantamiseksi; erityisesti pyritään siihen, että PHS:n rakenneuudistusohjelman täytäntöönpanoaikataulussa asetettuun määräaikaan mennessä ja viimeistään vuoden 2006 loppuun mennessä PHS:n laitoksessa Krakovassa voidaan tuottaa 3-sigma-laatua; b) PHS:ssä on saavutettava rakenneuudistuskaudella mahdollisimman suuret kustannussäästöt energiatehokkuuden lisäämisen ja ostotoiminnan parantamisen avulla sekä saavuttamalla Euroopan unionin tasoon verrattavissa oleva tuottavuus; c) työvoiman rakenneuudistus pannaan täytäntöön; EU:n terästeollisuuden tuotantoryhmien tuottavuuden tasoja vastaavat tuottavuuden tasot saavutetaan 31 päivään joulukuuta 2006 mennessä konsolidoitujen lukujen perusteella, mukaan lukien välillinen työvoima yritysten kokonaan omistamissa palveluyrityksissä; d) kaikki yksityistämistoimet toteutetaan avoimuuden vaatimusta noudattaen ja tavalla, joka vastaa PHS:n kaupallista arvoa. Myynnin yhteydessä ei myönnetä lisää valtion tukia. 9. Muiden tukea saavien yhtiöiden liiketoimintasuunnitelma pannaan täytäntöön. Erityisesti: a) kaikkien muiden tukea saavien yritysten osalta rakenneuudistuspyrkimyksissä keskitytään seuraaviin seikkoihin: - strategian painotusta kehitetään tuotantokeskeisestä markkinointikeskeiseksi, - yritysten liikkeenjohtoa tehostetaan ja varmistetaan myös suoramyynnin valvonnan parantaminen, - tarkistetaan terveiden taloudellisten näkökohtien perusteella spin off -yhtiöiden strategia ja tarvittaessa liitetään palveluja uudelleen emoyhtiöihin; b) Huta Bankowassa pannaan täytäntöön kustannussäästöohjelma; c) Huta Buczek saa tarvittavaa rahoitustukea velkojilta ja paikallisilta rahoituslaitoksilta sekä panee täytäntöön kustannussäästöohjelman, johon liittyy investointikustannusten vähentäminen olemassa olevia tuotantolaitoksia mukauttamalla; d) Huta Łabędyssa pannaan täytäntöön kustannussäästöohjelma ja riippuvuutta kaivosteollisuudesta vähennetään; e) Huta Pokójin tytäryhtiöissä saavutetaan kansainväliset tuottavuusnormit, toteutetaan energiankulutussäästöjä ja peruutetaan jalostus- ja rakennusosastolla suunniteltu investointi; f) Huta Batory tekee sopimuksen velkojien ja rahoituslaitosten kanssa velkojen uudelleenjärjestelystä ja investointilainoista. Yhtiö toteuttaa myös merkittäviä uusia kustannussäästöjä työvoiman rakenneuudistuksen ja tehokkuuden parantamisen avulla; g) Huta Andrzej'n kehittämiselle taataan vakaa rahoitusperusta neuvottelemalla sopimus yhtiön nykyisten lainanantajien, pitkän aikavälin velkojien, ostovelan velkojien ja rahoituslaitosten kanssa. Lisäinvestoinnit kuumarumpumyllyyn ja henkilöstön supistamisohjelma on pantava täytäntöön; h) Huta L.W.:ssä tehdään investointeja yhtiön kuumavalssaustehdashankkeisiin, nostolaitteisiin ja ympäristön tilanteeseen liittyen. Yhtiö nostaa myös tuottavuuden tasoaan toteuttamalla henkilöstön rakenneuudistusta ja vähentämällä ulkoisten palvelujen kustannuksia. 10. Yleisten rakenneuudistussuunnitelmien ja yksittäisiin suunnitelmiin myöhemmin tehtävien muutosten on oltava komission ja tarvittaessa neuvoston hyväksymiä. 11. Rakenneuudistuksen toteuttaminen tapahtuu täysin avoimesti ja terveiden markkinatalousperiaatteiden mukaisesti. 12. Komissio ja neuvosto seuraavat tiiviisti rakenneuudistuksen toteuttamista ja tässä pöytäkirjassa mainittujen, elinkelpoisuutta, valtion tukea ja kapasiteetin vähentämistä ennen liittymistä ja sen jälkeen koskevien edellytysten täyttymistä rakenneuudistuskauden loppuun 13-18 kohdan mukaisesti. Tätä varten komissio antaa neuvostolle kertomuksen. 13. Valtion tukien seurannan lisäksi komissio ja neuvosto seuraavat liitteessä 3 vahvistettuja rakenneuudistuksen vertailutasoja. 14. Seurantaan kuuluu vuosina 2003, 2004, 2005 ja 2006 suoritettava riippumaton arviointi. Arvioinnissa sovelletaan komission elinkelpoisuustestiä ja mitattava tuottavuutta. 15. Puola toimii täysimääräisesti yhteistyössä kaikissa seurantaan liittyvissä järjestelyissä. Erityisesti: - Puola antaa komissiolle tukea saavien yhtiöiden rakenneuudistusta koskeva puolivuotisselvityksen viimeistään kunkin vuoden 15 päivänä maaliskuuta ja 15 päivänä syyskuuta rakenneuudistuskauden loppuun saakka, - ensimmäinen selvitys annetaan komissiolle 15 päivään maaliskuuta 2003 mennessä ja viimeinen selvitys 15 päivään maaliskuuta 2007 mennessä, jollei komissio toisin päätä, - selvityksiin sisältyvät kaikki tarvittavat tiedot rakenneuudistusprosessin, valtion tuen sekä kapasiteetin vähentämisen ja käytön seuraamiseksi ja niissä on riittävät rahoitustiedot sen arvioimiseksi, ovatko tässä pöytäkirjassa esitetyt edellytykset ja vaatimukset täyttyneet. Selvityksissä on ainakin liitteessä 4 tarkoitetut tiedot. Komissio varaa itselleen oikeuden muuttaa liitettä 4 seurantaprosessin aikana saamiensa kokemusten pohjalta. Liitteessä 1 lueteltujen yhtiöiden yksittäisten liiketoimintakertomusten lisäksi esitetään selvitys myös Puolan teräsalan yleistilanteesta, mukaan lukien viimeaikainen makrotaloudellinen kehitys, - Puola toimittaa lisäksi kaikki 14 kohdassa määrätyn riippumattoman arvioinnin edellyttämät lisätiedot, - Puola velvoittaa tukea saavat yhtiöt antamaan kaikki asiaankuuluvat tiedot, joita voidaan muissa olosuhteissa pitää luottamuksellisina. Esittäessään kertomuksensa neuvostolle komissio varmistaa, ettei yhtiökohtaisia luottamuksellisia tietoja ilmaista. 16. Komissio voi milloin tahansa päättää antaa riippumattomalle asiantuntijalle valtuutuksen arvioida seurannan tulokset, tehdä tarvittavat tutkimukset ja antaa selvityksen komissiolle ja neuvostolle. 17. Jos komissio toteaa seurannan perusteella, että niistä rahoitustiedoista, joista elinkelpoisuusarviointi on tehty, on esiintynyt merkittäviä poikkeamia, se voi velvoittaa Puolan toteuttamaan aiheelliset toimenpiteet kyseessä olevien tukea saavien yhtiöiden rakenneuudistustoimenpiteiden tehostamiseksi. 18. Jos seurannassa osoittautuu, että: a) tässä pöytäkirjassa esitetyt siirtymäjärjestelyjä koskevat edellytykset eivät ole täyttyneet, tai että b) sitoumukset, jotka on vahvistettu pidennettäessä ajanjaksoa, jonka aikana Puola voi poikkeuksellisesti myöntää valtion tukea terästeollisuutensa rakenneuudistukseen Eurooppa-sopimuksen [2] mukaisesti, eivät ole täyttyneet, tai että c) Puola on myöntänyt rakenneuudistuskautena ylimääräistä soveltumatonta valtion tukea terästeollisuudelle ja erityisesti tukea saaville yhtiöille, tässä pöytäkirjassa esitetyillä siirtymäjärjestelyillä ei ole vaikutusta. Komissio toteuttaa aiheelliset toimet, joilla vaaditaan asianomaisia yhtiöitä maksamaan takaisin tuet, jotka on myönnetty tässä pöytäkirjassa vahvistettuja edellytyksiä rikkoen. [1] EYVL L 348, 31.12.1993, s. 2. [2] EYVL L 348, 31.12.1993, s. 2. -------------------------------------------------- LIITE 1 YHTIÖT, JOTKA SAAVAT VALTION TUKEA PUOLAN TERÄSALAN RAKENNEUUDISTUSOHJELMAN PUITTEISSA "Polskie Huty Stali" S.A. Katowice Huta Andrzej S.A. Zawadzkie Huta Bankowa Sp. z o.o. Dąbrowa Górnicza, Huta Batory S.A. Chorzów Huta Buczek S.A. Sosnowiec Huta L.W. Sp. z o.o. Warszawa Huta Łabędy S.A. Gliwice Huta Pokój S.A. Ruda Śląska . -------------------------------------------------- LIITE 2 KAPASITEETIN MUUTOKSIA (VÄHENNYKSIÄ JA LISÄYKSIÄ) KOSKEVA AIKATAULU [1] Yhtiö | Laitos | Kapasiteetin muutos (tonnia/vuosi) | Tuotannon muutos, pvm | Pysyvä sulkeminen, pvm | PHS | Hieno- ja keskivalssaamo, Świętochłowice | −340000 | 1997 | 1997 | Łabędy | Keskivalssaamo | −90000 | 2000 | 2000 | PHS | Sinkityslinja, Świętochłowice | +100000 | 2000 | — | PHS | Kuumanauhavalssaamo, Krakova | −700000 | 31.12.2002 | 31.3.2005 | PHS | Kylmävalssaamo, Świętochłowice | −36000 | 31.12.2002 | 31.12.2005 | L.W. | Kapeiden nauhojen kylmävalssaamo | −30000 | 31.12.2002 | 31.12.2004 | Łabędy | Keskivalssaamo | −90000 | 30.9.2003 | 30.9.2003 | Łabędy | Levyvalssaamo | −35000 | 31.12.2003 | 31.12.2003 | Bankowa | Keskivalssaamo | −60000 | 31.12.2004 | 31.12.2006 | PHS | Lanka- ja tankovalssaamo, Sosnowiec | +200000 | 1.1.2005 | — | PHS | Orgaanisesti pinnoitettujen levyjen linja, Świętochłowice | +100000 | 1.1.2005 | — | PHS | Kylmävalssaamot, Krakova (kvartto-reversiovalssain ja viisituolinen kylmävalssain) | −650000 | 31.12.2005 | 31.12.2006 | PHS | Levyvalssaamo, Krakova | +400000 | 1.1.2006 | — | | Nettokapasiteetin muutos | −1231000 | | | [1] Kapasiteetin vähennysten olisi oltava pysyviä komission päätöksessä N:o 3010/91/EHTY (EYVL L 286, 16.10.1991, s. 20) määritellyn mukaisesti. -------------------------------------------------- LIITE 3 RAKENNEUUDISTUKSEN VERTAILUTASOT JA SEURANTA 1. Elinkelpoisuus Komission soveltamat erityiset kirjanpitosäännöt huomioon ottaen kunkin tukea saavan yhtiön on saavutettava vuotuisen liiketoiminnan bruttotuoton tietty vähimmäistaso (10 prosenttia integroimattomien teräsyritysten ja 13,5 prosenttia integroitujen terästehtaiden osalta) sekä saatava omalle pääomalle tuotto, joka on vähintään 1,5 prosenttia liikevaihdosta, 31 päivään joulukuuta 2006 mennessä. Tämä tarkistetaan vuosina 2003-2006 vuosittain toteutettavassa riippumattomassa arvioinnissa, josta määrätään pöytäkirjan 14 kohdassa. 2. Tuottavuus EU:n terästeollisuuteen verrattavissa oleva kokonaistuottavuuden taso, joka perustuu konsolidoituihin kustannus- ja työvoimalukuihin sekä välittömiin työvoimalukuihin, on saavutettava asteittain 31 päivään joulukuuta 2006 mennessä. Tämä tarkistetaan vuosina 2003-2006 vuosittain toteutettavassa riippumattomassa arvioinnissa, josta määrätään pöytäkirjan 14 kohdassa. 3. Kustannusten vähentäminen Kustannusten vähentämiseen on kiinnitettävä erityistä huomiota eräänä elinkelpoisuuden keskeisenä osatekijänä. Kustannusten vähentäminen on toteutettava täysimääräisesti tukea saavien yhtiöiden liiketoimintasuunnitelmien mukaisesti. Kustannuksia on alennettava rakenneuudistuskaudella, jotta kauden lopussa saavutettaisiin EU:n terästeollisuuden kustannustasoon verrattavissa oleva kustannustaso. -------------------------------------------------- LIITE 4 OHJEELLINEN LUETTELO TIETOJA KOSKEVISTA VAATIMUKSISTA 1. Tuotanto ja vaikutukset markkinoihin - raakateräksen, puolivalmiiden ja valmiiden tuotteiden kuukausittainen tuotanto ja tuotantoennuste jäljellä olevalle rakenneuudistuskaudelle luokittain sekä tuotevalikoimien mukaan, - myydyt tuotteet ja myyntiennuste jäljellä olevalle rakenneuudistuskaudelle, mukaan lukien määrät, hinnat ja markkinat; erittely tuotevalikoimien mukaan. 2. Investoinnit - yksityiskohtaiset tiedot toteutetuista investoinneista, - loppuun saattamisen päivämäärä, - investointien kustannukset, rahoituslähteet ja mahdollisen asiaan liittyvän tuen määrä, - mahdollinen tuen maksamisen päivämäärä, - yksityiskohtaiset tiedot suunnitelluista investoinneista. 3. Työvoiman vähentäminen - työpaikkojen menetysten lukumäärä ja ajankohta, - työllisyyden kehittyminen tukea saavissa yhtiöissä (välitön ja välillinen työllisyys eroteltuina toisistaan), - työvoimaan ja ulkopuolisiin palvelusopimuksiin liittyvien kustannusten erittely. 4. Kapasiteetti (Puolan koko teräsalan osalta) - lopetettavan kapasiteetin MPP:nä (MPP on suurin mahdollinen vuosituotanto, joka voidaan saavuttaa tavanomaisissa toimintaolosuhteissa) ilmaistun tuotannon päättymisen päivämäärä tai suunniteltu päivämäärä, ja kuvaus kyseisestä kapasiteetista, - kyseessä olevan laitoksen purkamisen, sellaisena kuin se on määriteltynä tiedoista, joita teräsyritysten on toimitettava investoinneistaan tehdyssä komission päätöksessä N:o 3010/91/EHTY [1], päivämäärä (tai suunniteltu päivämäärä) ja yksityiskohtaiset tiedot kyseisestä purkamisesta, - uuden kapasiteetin käyttöönottopäivämäärä (tai suunniteltu päivämäärä) ja kuvaus kyseisestä kapasiteetista, - raakateräksen ja valmiiden tuotteiden kokonaiskapasiteetin kehittyminen Puolassa luokittain. 5. Kustannukset - kustannusten erittely ja niiden historiallinen ja tuleva kehitys erityisesti työvoimakustannussäästöjen, energiankulutuksen, raaka-ainekustannussäästöjen, liitännäistekijöiden ja ulkopuolisten palvelujen vähentämisen osalta. 6. Taloudellinen suorituskyky - valittujen keskeisten rahoituksen tunnuslukujen kehittyminen sen varmistamiseksi, että elinkelpoisuuteen pyrittäessä edistytään (rahoitustulos ja rahoituksen tunnusluvut on esitettävä muodossa, joka mahdollistaa vertailun yhtiön rahoituksen rakenneuudistusta koskevan suunnitelman kanssa ja niihin on sisällyttävä komission elinkelpoisuustesti), - rahoituskustannusten taso, - myönnetyn tuen yksityiskohdat ja ajankohta, - jo myönnetyn tuen maksamista koskevat yksityiskohtaiset tiedot ja sen maksamisen ajankohta, - mahdollisten uusien lainojen ehdot (lähteestä riippumatta), - tarkastetut tilinpäätökset. 7. Yksityistäminen - yksityistämisessä sovellettu menettely, - myyntihinta, sovellettavat ehdot ja olemassa olevien vastuiden käsittely, - myyntivoiton käyttö, - myyntipäivämäärä, - yhtiön taloudellinen tilanne myyntiajankohtana, - yhtiön/varojen arvo myyntiajankohtana ja arvonmäärityksessä käytetty menetelmä. 8. Sellaisen uuden yhtiön tai sellaisten uusien tehtaiden perustaminen, joihin liittyy kapasiteetin lisääminen - kukin yksityisen ja julkisen sektorin osallistuja, - rahoituslähteet uuden yhtiön tai uusien tehtaiden perustamiseksi, - yksityisten ja julkisten sidosryhmien osallistumisen ehdot ja edellytykset, - uuden yhtiön hallintorakenne. 9. Lisätiedot, joita pidetään tarpeellisina pöytäkirjan 14 kohdassa määrätyssä riippumattomassa arvioinnissa. [1] EYVL L 286, 16.10.1991, s. 20. --------------------------------------------------